George-brande: Munisipaliteit begin inwoners ontruim | Maroela Media
Anton Bredell, Wes-Kaapse LUR van plaaslike regering, het teen vroeg Maandagmiddag gesê die Outeniekwa-brande woed steeds voort.
"Die brand in die Outeniekwaberge is steeds aktief teen die hange van die berge. Die voorbrand van die perdehoef na die agterkant van die Denneoord‑waterwerke wat gister gedoen is, was suksesvol. 'n Aantal brandbane is deur die munisipaliteit in George in plek gestel as 'n ekstra linie van verdediging vir die stedelike omgewings," het Bredell gesê.
Inwoners van George het aan Maroela Media gesê 'n speelskooltjie teen die hang van die berg is intussen ontruim. 'n Dik rookwolk hang oor die dorp. Volgens 'n bron mag pasiënte in George se staatshospitaal ook nie na buite gaan nie en rook wat van buite af die hospitaal inwaai, het veroorsaak dat van die hospitale se brandalarms afgegaan het.
'n Rookwolk hang oor die dorp. Foto: Verskaf.
Working on Fire (WOF) het gesê die brand is steeds aktief in die Waboomskraal-omgewing en op die berghange van die Outeniekwaberge bo die Witfontein‑plantasie. "Die brandlyn agter Fernridge het in die plantasie in beweeg. Spanne op die grond is besig om die brand onder bedwang bring. Alle ander brandlyne is in die stadium veilig. Rook van die smeulende voorbrande van gister word met die wind oor die [George] middestad gestoot."
Kenny Africa, Kaapse verkeershoof, het gesê die Outeniekwa‑pas is steeds gesluit as gevolg van die voortslepende brande en swak sigbaarheid weens die dik rook.
James-Brent Styan, Bredell se woordvoerder, het gesê weerstoestande maak dit onmoontlik vir helikopters om te vlieg om te help om die brande te blus. "Die situasie is baie moeilik in George," het hy op Twitter laat hoor. Volgens hom sou die windrigting na verwagting om 12:00 weer verander het.
Die munisipaliteit in George het luidens Styan as 'n voorsorgmaatreël begin om inwoners van die informele nedersettings Blanco, Golden Valley en Step Aside te ontruim. Inwoners van Barrieweg in Fernridge word ook nou versoek om hul huise te verlaat en troeteldiere saam te neem.
Mense sal met busse na die stadsaal vervoer word.
Inwoners word gemaan om gehidreer te bly, deure en vensters toe te hou, troeteldiere binnenshuis te hou en buitemeubels wat kan brand na binne te skuif. "Ouer mense en mense met gesondheidsprobleme wat in staat is om self te beweeg, kan hulle vrywillig van die omgewings langs die berghange verwyder."
Inwoners word ook aangemoedig om hul grasdakke nat te spuit en seker te maak geute is nie verstop nie.
Brande in die George-omgewing (Oktober 2018) (Foto verskaf)
Party van Working on Fire se stig dié brande sodat hulle kan geld nadat hulle die brande later geblus het. Dis net te kort na die brande by Riversdal, waar Working on Fire ook help blus het, dat dié brande by George suiwer natuurlike oorsake het.
Jaco , waarvan praat jy boet ? Het jy enige bewyse ? Dit is bitter droog en warm in die omgewing. Die geringste wind en meegaande omstandighede soos kragpale wat omwaai kan nou lei tot brande. WOF was nog in Riversdal besig om area te monitor toe die brand in George uitgebreek het ….! Sterkte aan almal wat help blus.
My hart gaan uit na die mense!!! Dis verskriklik hartseer om te ontruim en jy weet nie of jy nog blyplek gaan hê teen die einde van die dag nie. Dankie aan al die branbestreiders. Julle doen 'n ongelooflike werk. Die verskriklike droogte help die vure vinnig aan. Ons bid kliphard vir 'n wonderwerk met reën van Bo af xx
En waar is die president van die land? Plaas hy vlieg soon toe en Ons Mense bystaan!Dis nie Amerika nie Ons is n super Klein punt van Afrika. Pateties hy sit lekker veilig Saam met Sy bodyguards terwyl Ons Belasting betalers moet opdok!
Gee om Vir mekaar , God is daar vandag by julle! Baie Baie Sterkte Ons bid Vir julle !!!!!!
in hierdie misdadige korrupte SA is bitter min goed "normaal". Tydens groot brande in die Boland meer as 'n jaar gelede is talle bewyse gekry dat die brande doelbewus gestig was. Meer as een keer is vingers na Working on Fire gewys. Daars selfs daaroor berig op hierdie selfde Maroelamedia.